b'\n_START_ARTICLE_\nJohn Lennon\n_START_SECTION_\nBaggrund\n_START_PARAGRAPH_\nJohn Lennon blev f\xc3\xb8dt om aftenen den 9. oktober 1940 midt under Slaget om England. Begge hans for\xc3\xa6ldre havde en musikalsk baggrund, selvom ingen af dem var professionelle. Han boede sammen med for\xc3\xa6ldrene, indtil hans far, Fred Lennon, forlod familien. Hans mor, Julia Lennon, magtede ikke opgaven som enlig mor og overdrog s\xc3\xb8nnen til sin s\xc3\xb8ster Mimi, som boede i n\xc3\xa6rheden. Tanten havde nu opgaven at opdrage drengen, mens han biologiske mor mere var en legetante, der kom p\xc3\xa5 bes\xc3\xb8g og fork\xc3\xa6lede ham. Sk\xc3\xb8nt de boede hver for sig, p\xc3\xa5virkede Julia Lennon st\xc3\xa6rkt sin s\xc3\xb8n. Bl.a. var hun \xc3\xa5rsag til hans interesse for musik, og hun l\xc3\xa6rte ham at spille banjo. I skolen havde han det sv\xc3\xa6rt pga. sin ordblindhed og blev anset som en ballademager og bestod ikke sin eksamen. Efter hans 17 \xc3\xa5rs f\xc3\xb8dselsdag blev hans mor dr\xc3\xa6bt af en spritbilist. Dette fik en voldsom indflydelse p\xc3\xa5 mange af hans senere sange og var med til at cementere hans venskab med Paul McCartney, der i en alder af 14 mistede sin mor, som d\xc3\xb8de af brystkr\xc3\xa6ft._NEWLINE_I puberteten udviklede Lennon sv\xc3\xa6r n\xc3\xa6rsynethed og var tvunget til at b\xc3\xa6re tykke hornbriller for at kunne se. Dette tyngede ham meget, selvom et af hans idoler Buddy Holly ogs\xc3\xa5 bar briller. I starten af sin karriere brugte han kontaktlinser, men i 1966 skiftede han til de runde sygekassebriller._NEWLINE_Det lykkedes hans tante Mimi at overtale ham til at starte p\xc3\xa5 Liverpool College of Art ved at vise dem nogle af hans tegninger. Det var her, han m\xc3\xb8dte sin f\xc3\xb8rste kone Cynthia Powell. Lennon kom til at hade konformiteten p\xc3\xa5 skolen og interesserede sig mere for Rock\'n\'roll musik og amerikanske sangere som Elvis Presley og Buddy Holly. I slutningen af 1950\'erne dannede Lennon sit egen skiffle gruppe ved navn The Quarry Men, som senere blev til The Silver Beatles, (en hentydning til Buddy Hollys Crickets), og kort efter blot The Beatles._NEWLINE_Lennon giftede sig med Cynthia Powell, offentligheden fandt f\xc3\xb8rst ud af dette senere, mens hun ventede s\xc3\xb8nnen Julian. Hun havde dog ikke nogen egentlig indflydelse p\xc3\xa5 hans karriere.\n_START_SECTION_\nSolokarriere\n_START_PARAGRAPH_\nAf de fire Beatler havde Lennon den mest varierede og eksperimenterende karriere, der ofte afspejlede hans sammensatte natur. Allerede i 1968 optr\xc3\xa5dte han og Ono under navnet Dirty Mac i koncertfilmen The Rolling Stones Rock and Roll Circus. Igennem hele Lennons solokarriere optr\xc3\xa5dte han hyppigt p\xc3\xa5 andre kunstneres album, ofte under pseudonymer som Dr. Winston O\'Boogie, Mel Torrment eller The Reverend Fred Gherkin._NEWLINE_De indspillede ogs\xc3\xa5 tre album med eksperimental musik inden bruddet i The Beatles: Unfinished Music No. 1: Two Virgins, Unfinished Music No. 2: Life With The Lions og Wedding Album._NEWLINE_Lennons f\xc3\xb8rste rigtige solo album med rock musik var Live Peace In Toronto (1969) indspillet live p\xc3\xa5 en rockfestival i Toronto med gruppen Plastic Ono Band, som bl.a. inkluderede Eric Clapton og Klaus Voormann. Han indspillede ogs\xc3\xa5 tre singler i den indledende del af hans solokarriere: Give Peace a Chance (en antikrigssang), Cold Turkey (om hans kamp mod et stofmisbrug) og Instant Karma!._NEWLINE_Efter bruddet med the Beatles i 1970 udgav Lennon albummet Plastic Ono Band. Albummet var st\xc3\xa6rkt p\xc3\xa5virket af Arthur Janovs teorier om primalskrig som terapiform. Lennon havde selv deltaget i denne form for terapi. Efterf\xc3\xb8lgeren Imagine (1971) blev hans mest succesfulde. Titelsk\xc3\xa6ringen var en us\xc3\xa6dvanlig dr\xc3\xb8mmende og naiv klaverballade om fred og sammenhold. Disse v\xc3\xa6rider havde Lennon ofte havde agiteret for, og de var en vigtig del af hippiekulturens modstand mod krig._NEWLINE_Samme \xc3\xa5r udgav han Happy Xmas (War Is Over), som er g\xc3\xa5et over i historien som en af de fineste julesange i rockhistorien. _NEWLINE_Som en reaktion herp\xc3\xa5 var hans n\xc3\xa6ste album Sometime In New York City (1972) h\xc3\xb8jr\xc3\xb8stet og meget politisk med emner som f\xc3\xa6ngselsopr\xc3\xb8r, racisme, sex, konflikten i Nordirland og hans egne problemer med at opn\xc3\xa5 arbejds- og opholdstilladelse i USA._NEWLINE_Endnu to album med egne sange Mind Games (1973) og Walls And Bridges (1974), samt et album med cover versioner af gamle standard rock numre Rock \'n\' Roll (1975) fra hans ungdom udkom, f\xc3\xb8r han trak sig tilbage for at koncentrere sig om at v\xc3\xa6re far for s\xc3\xb8nnen Sean, der blev f\xc3\xb8dt den 9 oktober 1975 \xe2\x80\x93 p\xc3\xa5 Lennons egen f\xc3\xb8dselsdag._NEWLINE_De f\xc3\xb8lgende fem \xc3\xa5r blev en rejse ind i rollen som familiefar, hvor Lennon stort set slap musikken. Dog trak han fra tid til anden sin guitar frem eller satte sig til klaveret for at optage en melodi-id\xc3\xa9 han havde. I begyndelsen af for\xc3\xa5ret 1980, indledte han forberedelserne til at g\xc3\xa5 i studiet igen efter de fem \xc3\xa5rs pause. Han f\xc3\xb8lte sig spr\xc3\xa6ngfuld med ideer til mindst tre kommende albums, fortalte han senere p\xc3\xa5 \xc3\xa5ret i et interview._NEWLINE_I november 1980 vendte han sammen med Yoko Ono tilbage med konceptalbumet Double Fantasy, som handlede om parforhold generelt og deres eget is\xc3\xa6r. Titlen var inspireret af en blomst, kaldet "Double Fantasy", som han havde set i botanisk have p\xc3\xa5 Bermuda. Sidel\xc3\xb8bende med optagelserne til "Double Fantasy", lavede han optagelser til det efterf\xc3\xb8lgende album, der ikke skulle blive f\xc3\xa6rdiggjort. I 1984, udsendte Yoko Ono; "Milk and Honey", der for Lennons vedkommende, bestod af en r\xc3\xa6kke ikke-f\xc3\xa6rdiggjorte sange, men hvor bl.a. numre som "Nobody Told Me" og "Grow Old With Me" viste, at Lennon virkelig havde v\xc3\xa6ret tilbage i bedste stil.\n_START_SECTION_\nDrabet\n_START_PARAGRAPH_\nOm aftenen den 8. december 1980 klokken 22.50 vendte John Lennon og Yoko Ono tilbage til deres hjem i Dakota bygningen i New York efter at have arbejdet p\xc3\xa5 et remix af nummeret Walking On Thin Ice til det n\xc3\xa6ste album. De lader limousinen standse foran bygningen i stedet for at k\xc3\xb8re ind i g\xc3\xa5rden. Yoko Ono er den f\xc3\xb8rste der passerer Chapman, der bare st\xc3\xa5r tavs og betragter dem. Da Lennon har passeret ham og er p\xc3\xa5 vej ind gennem porten, s\xc3\xa6tter Chapman sig i skydestilling og affyrer alle fem skud. Lennon tr\xc3\xa6ffes af fire kugler, hvor den dr\xc3\xa6bende af dem, fl\xc3\xa5r hans hovedpuls\xc3\xa5re ved hjertet i stykker. Lennon n\xc3\xa5r akkurat at vakle ind i forhallen, hvor Yoko Ono st\xc3\xa5r, inden han efterf\xc3\xb8lgende falder om og forbl\xc3\xb8der. Der er delte gengivelser af, hvor hurtigt John Lennon d\xc3\xb8de. Det betragtes som sikkert, at han sagde "jeg er blevet skudt!", da han faldt om. Andre kilder har refereret, at Lennons sidste ord var "det g\xc3\xb8r fandens ondt" i politibilen p\xc3\xa5 sp\xc3\xb8rgsm\xc3\xa5let om, hvordan havde det. _NEWLINE_Et par politibetjente, der er m\xc3\xb8dt frem til gerningsstedet, f\xc3\xa5r b\xc3\xa5ret Lennons d\xc3\xb8ende krop ud i patruljebilen og k\xc3\xb8rt ham til Roosevelt Hospital, hvor han erkl\xc3\xa6res d\xc3\xb8d klokken 23.15. Der var ingen puls at se ved ankomsten. Et st\xc3\xb8rre l\xc3\xa6gehold havde fors\xc3\xb8gt at redde hans liv og blandt andet lavet en mindre operation i hjertet. _NEWLINE_Gerningsmanden flygtede ikke fra stedet, men blev kort tid efter anholdt. P\xc3\xa5 sig havde han bogen The Catcher in the Rye, som senere viste sig at have v\xc3\xa6ret hans "manuskript" til at beg\xc3\xa5 mordet. Udover bogen, havde han ogs\xc3\xa5 albummet; Double Fantasy, som han timer forinden, da John og Yoko forlod Dakota-bygningen, havde f\xc3\xa5et John Lennon til at signere.\n_START_SECTION_\nEfterm\xc3\xa6let\n_START_PARAGRAPH_\nEn stor menneskem\xc3\xa6ngde samledes udenfor Dakota-bygningen, hvor de s\xc3\xb8rgende med lys, blomster og sang mindedes Lennon. S\xc3\xb8ndag den 14. december 1980 blev der afholdt en mindeh\xc3\xb8jtidelighed i Central Park i New York for Lennon. Over 100.000 mennesker var m\xc3\xb8dt op ved Central Park. Samme sted blev der opf\xc3\xb8rt et mindesm\xc3\xa6rke for Lennon med navnet Strawberry Fields Memorial._NEWLINE_En s\xc3\xa6rlig mindeudgave af musikmagasinet Rolling Stone blev udgivet kort efter drabet. Forsiden var et billede taget samme morgen som drabet fandt sted af Annie Leibovitz. Billedet viser en n\xc3\xb8gen, sammenrullet Lennon ved siden af en fuldt p\xc3\xa5kl\xc3\xa6dt Ono. Det symboliserer i h\xc3\xb8j grad deres sammenh\xc3\xb8righed, samt Lennons afh\xc3\xa6ngighed af Ono og hans afvisning af andres meninger om deres forhold._NEWLINE_I det verdensber\xc3\xb8mte blad Time Magazine var forsiden et billede af John Lennon._NEWLINE_I marts 2002 navngav hans hjemby Liverpool sin lufthavn Liverpool John Lennon Airport og adopterede dens motto fra en linje i sangen Imagine: Above us only sky._NEWLINE_Mange musikere/kunstnere har sunget sange om John Lennon. Her kan n\xc3\xa6vnes:_NEWLINE_"Roll on John" af Bob Dylan "Moonlight shadow" af Mike Oldfield, "Here today" og "Dear Friend" af Paul Mccartney, "Too late for goodbyes" af Julian Lennon, "Empty Garden" af Elton John, "All those years ago" af George Harrison._NEWLINE_I 2002 kom Lennon ind som nr. 2 blandt de 100 st\xc3\xb8rste briter i en afstemning sponsoreret af BBC kun overg\xc3\xa5et af Winston Churchill._NEWLINE_I 2012 foretog det anerkendte musikmagasin NME en afstemning over det st\xc3\xb8rste musik ikon de sidste 60 \xc3\xa5r._NEWLINE_John Lennon blev valgt som suver\xc3\xa6n nr. 1.\n_START_SECTION_\nThe Beatles\n_START_PARAGRAPH_\nDeltog p\xc3\xa5 alle deres indspilninger'